На основу члана 13. ст. 3. и 5, члана 14. став 4. и члана 15. став 1.Закона о енергетској ефикасности и рационалној употреби енергије („Службени гласник РС”, број 40/21) и члана 17. став 1. и чланa 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др закон),

Влада доноси

УРЕДБУ

О ОБВЕЗНИЦИМА СИСТЕМА ЕНЕРГЕТСКОГ МЕНАЏМЕНТА

I. УВОДНЕ ОДРЕДБЕ

Члан 1.

Овом уредбом ближе се утврђују критеријуми на основу којих се утврђују обвезници система енергетског менаџмента (у даљем тексту: Обвезници система), и то: јединице локалне самоуправе и градске општине са више од 20.000 становника по последњем попису становништва и органи државне управе, други органи и организације Републике Србије, органи и организације аутономне покрајине и организације за обавезно социјално осигурање, нарочито узимајући у обзир површину и/или врсту објеката које користе, односно за које сносе трошкове одржавања или трошкове енергије, као и начин извршења обавеза Обвезника система из члана 14. став 1. Закона о енергетској ефикасности и рационалној употреби енергије (у даљем тексту: Закон).

Овом уредбом утврђују се годишњи циљеви уштеда енергије за Обвезнике система у складу са актима из [члана 5.](http://we2.cekos.com/ce/index.xhtml?&action=propis&file=15722201.html&path=15722201.html&queries=energetskoj+efikasnosti&mark=false&searchType=1&regulationType=1&domain=0&myFavorites=false&dateFrom=&dateTo=&groups=0-%40-0-%40--%40--%40-0-%40-0&regExpToMark=#c0005) став 1. тач. 1)-3) Закона и гранична вредност годишње потрошње енергије на основу које се одређује која привредна друштва и јавна предузећа су обвезници система енергетског менаџмента.

Овом уредбом прописују се начин и услови под којима се изузетно као Обвезници система утврђују други корисници јавних средстава који нису обухваћени одредбама члана 13. Закона, а нарочито узимајући у обзир површину и намену објеката које користе.

Члан 2.

Изрази употребљени у овој уредби имају следеће значење:

1. локацију чине сви објекти за обављање делатности привредног друштва или јавног предузећа, који чине једну или више техничко-технолошких целина у оквиру једне организационо-пословне целине на одређеној просторној целини (адреса, катастарска парцела или више катастарских парцела) и чија укупна потрошња прелази граничне вредности потрошње енергије прописане овом уредбом;
2. нормализована годишња потрошња топлотне енергије у једној календарској години је производ потрошене примарне енергије у једном објекту у току једне календарске године и односа просечног броја степен дана грејања односно степен дана хлађења за климатску област у којој се тај објекат налази и оствареног броја степен дана грејања, односно степен дана хлађења у тој календарској години;
3. самостални Обвезник система је установа или јавно предузеће које у складу са овом уредбом извршава своје обавезе на основу система енергетског менаџмента директно а не преко другог Обвезника система.

Други изрази који се користе у овој уредби, а који нису дефинисани у ставу 1. овог члана, имају значење одређено законом којим се уређујe енергетска ефикасност и рационална употреба енергије.

II. УТВРЂИВАЊЕ ОБВЕЗНИКА СИСТЕМА

Члан 3.

Привредна друштва и јавна предузећа чија је претежна делатност у производном сектору су Обвезници система уколико на најмање једној локацији имају годишњу потрошњу примарне енергије већу од 25 GWh (90 ТЈ или 2150 toe).

Претежна делатност у производном сектору у смислу стaва 1. овог члана обухвата делатности наведене у Сектору A–F уредбе којом се уређује класификација делатности.

Изузетно од става 1. овог члана, Обвезници система су јавна предузећа која обављају комуналне делатности производње, дистрибуције и снабдевања топлотном енергијом, снабдевања водом за пиће, пречишћавања и одвођења атмосферских и отпадних вода, као и обезбеђивања јавног осветљења, ако имају годишњу потрошњу примарне енергије већу од пет MWh.

Члан 4.

Привредна друштва и јавна предузећа чија је претежна делатност у сектору трговине и услуга су Обвезници система уколико на најмање једној локацији имају годишњу потрошњу примарне енергије већу од 7 GWh (25,2 ТЈ или 602 toe).

Претежна делатност у сектору трговине и услуга у смислу става 1. овог члана обухвата делатности наведене у Сектору G–N и P–S уредбе којом се уређује класификација делатности.

Члан 5.

Обвезници система су јединице локалне самоуправе и градске општине са више од 20.000 становника по последњем попису становништва, у складу са Законом.

Члан 6.

Oргани државне управе, други органи и организације Републике Србије, органи и организације аутономне покрајине и организације за обавезно социјално осигурање су Обвезници система уколико користе  најмање једну зграду или део зграде у јавној својини чија је укупна нето површина већа од 2000 m2.

Министарство надлежно за послове одбране је Обвезник система за органе и организације у области безбедности и одбране Републике Србије и/или Војске Републике Србије.

У случају када су одржавање и инвестиционо-технички послови на објектима из става 1. овог члана поверени посебном органу или организацији Републике Србије, односно аутономне покрајине, тај орган, односно организација постаје Обвезник система уместо органа чије одржавање и инвестиционо-технички послови су му поверени, у складу са законом.

Члан 7.

За установе основане од стране Републике Србије у областима из делокруга надлежног министарства, Обвезник система је то министарство.

За установе основане од стране аутономне покрајине у областима из делокруга надлежног покрајинског секретаријата, Обавезник система је тај секретаријат.

За установе основане од стране јединице локалне самоуправе или градске општине за које трошкове енергије плаћа Република Србија или аутономна покрајина, Обвезник система је министарство, односно покрајински секретаријат надлежан за област у којој је одговарајућа установа основана.

Изузетно од ст. 1-3. овог члана, самостални Обвезници система су:

1. установе основане од стране Републике Србије или аутономне покрајине које користе најмање једну зграду чија је укупна нето површина већа од 5000 m2,
2. све установе у области физичке културе и високог образовања за које трошкове енергије плаћа Република Србија или аутономна покрајина.

Члан 8.

Други корисници јавних средстава који нису обухваћени у чл. 3-7. ове уредбе, постају Обвезници система уколико користе најмање једну зграду у јавној својини чија је укупна нето површине већа од 5000 m2.

Члан 9.

Привредна друштва и јавна предузећа која стичу статус Обвезника система подносе министарству надлежном за послове енергетике (у даљем тексту: Министарство), попуњену и потписану Пријаву о стицању статусa обвезника система енергетског менаџмента привредног друштва или јавног предузећа, која је одштампана уз ову уредбу и чини њен саставни део.

Пријава из става 1. овог члана објављује се и у електронској форми на интернет страници Министарства.

Члан 10.

Органи, организације, организације за обавезно социјално осигурање, установе или други корисници јавних средстава који стичу статус Обвезника система подносе Министарству попуњену и потписану Пријаву о стицању статуса обвезника система енергетског менаџмента органа, организације, организације за обавезно социјално осигурање, установе или другог корисника јавних средстава, која је одштампанa уз ову уредбу и чини њен саставни део.

Пријава из става 1. овог члана објављује се и у електронској форми на интернет страници Министарства.

III. ГОДИШЊИ ЦИЉЕВИ УШТЕДА ЕНЕРГИЈЕ

Члан 11.

Годишњи циљ уштеде енергије за Обвезника система из члана 3. став 1. ове уредбе за текућу календарску годину је уштеда на свакој локацији 1% примарне енергије која је утрошена на тој локацији у претходној календарској години по јединици производа или еквивалентног производа.

Годишњи циљ уштеде енергије за Обвезника система из члана 3. став 3. ове уредбе за текућу календарску годину је уштеда 1% примарне енергије која је утрошена на нивоу јавног предузећа у претходној календарској години по јединици производа.

Члан 12.

Годишњи циљ уштеде енергије за Обвезника система из члана 4. ове уредбе за текућу календарску годину је уштеда на свакој локацији 1% примарне енергије која је утрошена на тој локацији у претходној календарској години, при чему је потрошњу топлотне енергије потребно нормализовати у складу са овом уредбом.

Члан 13.

Годишњи циљ уштеде енергије за јединицу локалне самоуправе и градску општину као Обвезнике система у објектима за које та јединица локалне самоуправе, односно градска општинаплаћа трошкове енергије, за текућу календарску годину је уштеда 1% примарне енергије у односу на примарну енергију утрошену у претходној календарској години збирно у свим објектима, при чему је потрошњу топлотне енергије потребно нормализовати у складу са овом уредбом.

У објекте из става 1. овог члана спадају објекти у јавној својини које користе:

1) општинска/градска управа;

2) јавна предузећа основана од стране јединице локалне самоуправе односно градске општине која нису самостални обвезници система;

3) установе основане од стране јединице локалне самоуправе или градске општине и други објекти у јавној својини за које трошкове енергије плаћа јединица локалне самоуправе, односно градска општина.

Члан 14.

Годишњи циљ уштеде енергије за органе и организације као Обвезнике система из члана 6. ове уредбе је уштеда у текућој календарској години 1% примарне енергије која је утрошена у претходној календарској години збирно у објектима које користе или објектима који су том органу/организацији поверени на одржавање и за које обавља инвестиционо-техничке послове.

Годишњи циљ уштеде енергије за Обвезника система из члана 7. ст. 1-3**.** ове уредбе је уштеда у текућој календарској години 1% примарне енергије која је утрошена у претходној календарској години у свим објектима збирно које користе установе за које тај Обвезник система извршава обавезе у погледу спровођења система енергетског менаџмента.

Годишњи циљ уштеде енергије за Обвезника система из члана 7. став 4. ове уредбе је уштеда у текућој календарској години 1% примарне енергије која је утрошена у претходној календарској години у свим објектима које користи.

Годишњи циљ уштеде енергије за Обвезнике система из члана 8. ове уредбе је уштеда у текућој календарској години 1% примарне енергије која је утрошена у претходној календарској години у објектима које користе.

Приликом израчунавања годишњег циља уштеде енергије из ст. 1-4. овог члана потребно је нормализовати годишњу потрошњу топлотне енергије у складу са овом уредбом.

Члан 15.

Уколико Обвезник система у једној календарској години оствари већу уштеду енергије од прописаног годишњег циља, разлику између остварене уштеде и прописаног годишњег циља уштеде сразмерно обрачунава као уштеду у наредних пет година.

Члан 16.

Годишњи циљ уштеде енергије из чл. 11-15. ове уредбе не обухвата потрошњу енергије превозних средстава.

IV. НАЧИН ИЗВРШЕЊА ОБАВЕЗА

Члан 17.

Обвезници система дужни су да донесу интерни акт којим ће бити уређена структура задужених и одговорних лица за реализацију циљева енергетског менаџмента, као и одговорности, координација и процедуре за управљање потрошњом енергије.

Члан 18.

Обвезници система су дужни да до краја календарске године у којој су постали Обвезници система обавесте Министарство о лицу које су именовали за енергетског менаџера и о лицу које су овластили да поред енергетског менаџера потписује годишњи извештај о остваривању циљева уштеде енергије.

Обавештење о именовању енергетског менаџера из става 1. овог члана садржи: име и презиме енергетског менаџера, број лиценце, назив, број и датум акта о именовању енергетског менаџера, на које време је енергетски менаџер именован, назив локације, односно зграде/објекта за који је енергетски менаџер именован и контакт податке енергетског менаџера.

Члан 19.

Пријаву из чл. 9. и 10. ове уредбе и обавештење о именовању енергетског менаџера и о лицу које је овлашћено да поред енергетског менаџера потписује годишњи извештај о остваривању циљева уштеде енергије Обвезник система доставља Министарству у штампаном облику.

V. ПРЕЛАЗНЕ И ЗАВРШНЕ ОДРЕДБЕ

Члан 20.

Привредна друштва и јавна предузећа из чл. 3. и 4. ове уредбе подносе Министарству пријаву из члана 9. ове уредбе у року од 60 дана од дана ступања на снагу ове уредбе.

Обавеза подносиоца пријаве из става 1. овог члана не односи се на Обвезника система који је тај статус стекао пре ступања на снагу ове уредбе.

Привредна друштва и јавна предузећа која после ступања на снагу ове уредбе имају годишњу потрошњу енергије већу од граничне потрошње прописане овом уредбом, подносе Министарству пријаву из члана 9. ове уредбе у року од 60 дана од истека прве календарске године у којој су остварили годишњу потрошњу енергије изнад граничне потрошње енергије прописане овом уредбом.

Члан 21.

Oргани државне управе, други органи и организације Републике Србије, органи и организације аутономне покрајине и организације за обавезно социјално осигурање из члана 6. ове уредбе, као и установе из члана 7. став 4. ове уредбе подносе Министарству пријаву из члана 10. ове уредбе у року од 60 дана од дана ступања на снагу ове уредбе, односно у року од 60 дана од дана када су испунили критеријум за утврђивање Обвезника система у складу са овом уредбом.

Члан 22.

Обавеза обавештења Министарства о лицима из члана 18. ове уредбе не односи се на Обвезника система који је тај статус стекао пре ступања на снагу ове уредбе.

Члан 23.

Обвезници система из чл. 3. и 4. ове уредбе дужни су да донесу интерни акт из члана 17. ове уредбе у року од пет месеци од дана ступања на снагу ове уредбе, односно у року седам месеци од истека прве календарске године у којој су остварили годишњу потрошњу енергије изнад граничне потрошње енергије прописане овом уредбом.

Обвезници система из члана 6. ове уредбе, као и установе из члана 7. став 4. ове уредбе дужни су да донесу интерни акт из члана 17. ове уредбе у року од седам месеци од дана када су испунили критеријум за утврђивање Обвезника система у складу са овом уредбом.

Изузетно од става 1. овог члана, обвезници система који су стекли тај статус у складу са Уредбом о утврђивању граничних вредности годишње потрошње енергије на основу којих се одређује која привредна друштва су обвезници система енергетског менаџмента, годишњих циљева уштеде енергије и обрасца пријаве о оствареној потрошњи енергије („Службени гласник РС”, број 18/16), у обавези су да донесу интерни акт из члана 17. ове уредбе у року од три месеца од дана ступања на снагу ове уредбе.

Члан 24.

Обвезници система који су тај статус стекли у складу са Уредбом утврђивању граничних вредности годишње потрошње енергије на основу којих се одређује која привредна друштва су обвезници система енергетског менаџмента, годишњих циљева уштеде енергије и обрасца пријаве о оствареној потрошњи енергије, утврђују годишњи циљ уштеде енергије у складу са овом уредбом почев од 1. јануара 2023. године.

Обвезници система који су тај статус стекли у складу са овом уредбом утврђују годишњи циљ уштеде енергије из чл. 11-14. ове уредбе почев од наредне календарске године у односу на годину у којој су стекли статус Обвезника система.

Члан 25.

Даном ступања на снагу ове уредбе престаје да важи Уредба о утврђивању граничних вредности годишње потрошње енергије на основу којих се одређује која привредна друштва су обвезници система енергетског менаџмента, годишњих циљева уштеде енергије и обрасца пријаве о оствареној потрошњи енергије („Службени гласник РС”, број 18/16), осим одредаба чл. 3-6. које се примењују до 31. децембра 2022. године.

Члан 26.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-3871/2022

У Београду, 19. маја 2022. године

В Л А Д А

ПРЕДСЕДНИК,

Ана Брнабић, с.р.